
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku nad dužnikom BARBARINAC d.o.o. Split, Ivana Rendića 24, OIB: 62525979389, 30. listopada 2018. 


r i j e š i o   j e                                               

I. Obustavlja se skraćeni stečajni postupak nad dužnikom BARBARINAC d.o.o. Split, Ivana Rendića 24, OIB: 62525979389.

II. Odbacuju se prijedlozi predlagatelja – vjerovnika Republike Hrvatske, Ministarstva financija, OIB: 18683136487 i H-ABDUCO d.o.o. Zagreb, Slavonska avenija 6a, OIB: 13667298928, za otvaranje stečajnog postupka nad dužnikom.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu zahtjev za provedbu skraćenog stečajnog postupka nad dužnikom BARBARINAC d.o.o. Split, a sve sukladno odredbama članka 429. stavak 1. Stečajnog zakona (Narodne novine broj 71/15 i 104/17, dalje SZ).

U podnesenom zahtjevu je navedeno da dužnik na dan 24. srpnja 2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 6.350,00 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik nema zaposlenih.

Sukladno tom zahtjevu, a temeljem odredbi članka 430. SZ-a, ovaj sud je 13. rujna 2017. na mrežnoj stranici e-Oglasna ploča sudova objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje, a tim oglasom su osobe ovlaštene za zastupanje dužnika pozvane da u roku od 15 dana podnesu sudu javnobilježnički ovjerovljen popis imovine i obveza dužnika, dok su vjerovnici dužnika pozvani da najkasnije u roku od 45 dana od objave oglasa predlože otvaranje stečajnog postupka nad dužnikom. 

U ostavljenom roku, predlagatelj – vjerovnik Republika Hrvatska, Ministarstvo financija podnio je ovom sudu 22. rujna 2017. prijedlog za otvaranje stečajnog postupka nad dužnikom. Isto tako, predlagatelj – vjerovnik H-ABDUCO d.o.o. Zagreb također je pravovremeno, 25. listopada 2017., podnio prijedlog za otvaranje stečajnog postupka nad dužnikom. 

Međutim, dužnik je 2. listopada 2017. podnio ovom sudu prijedlog za obustavu ovog postupka navodeći da je izašao iz blokade te je u privitku tog podneska dostavio potvrdu FINE o blokadi računa i novčanih sredstava, a kojom se potvrđuje da je na dan 2. listopada 2017. na računima i novčanim sredstvima dužnika evidentirano 0 dana neprekidne blokade zbog nepodmirenih osnova za plaćanje evidentiranih u Očevidniku redoslijeda osnova za plaćanje, kao i da nepodmirene obveze dužnika na dan izdavanja potvrde iznose 0,00 kn. 

Isto tako, FINA je dostavila ovom sudu potvrdu o neizvršenim osnovama za plaćanje dužnika kojom se potvrđuje da dužnik na dan 24. listopada 2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana. FINA je ponovno 29. listopada 2018. dostavila ovom sudu novu potvrdu o neizvršenim osnovama za plaćanje dužnika, a kojom se također potvrđuje da dužnik na dan 29. listopada 2018. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 0 dana.

Odredbom članka 433. SZ-a propisano je da ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe članka 431. ovog Zakona, sud će obustaviti skraćeni stečajni postupak i odgovarajućom primjenom općih odredbi stečajnog postupka ovog Zakona donijeti rješenje o pokretanju prethodnog postupka odnosno otvaranju stečajnog postupka. 

Nadalje, prema odredbi članka 128. stavak 9. SZ-a sud će obustaviti postupak, ako dužnik do završetka prethodnog postupka postane sposoban za plaćanje.

U konkretnom slučaju nisu ispunjeni uvjeti za donošenje rješenja o otvaranju i zaključenju skraćenog stečajnog postupka u smislu odredbi članka 431. SZ-a, ali isto tako, po ocjeni ovog suda, nisu ispunjene ni pretpostavke za pokretanje prethodnog postupka odnosno donošenje rješenja o otvaranju stečajnog postupka nad dužnikom. 

Naime, budući da je iz naprijed navedenih potvrda FINE, a posebice posljednje potvrde FINE od 29. listopada 2018., razvidno da dužnik u Očevidniku redoslijeda osnova za plaćanje više nema bilo kakvih evidentiranih nepodmirenih osnova za plaćanje niti su njegovi računi više u blokadi, to je samim time očito da je dužnik u međuvremenu postao sposoban za plaćanje pa je stoga ovaj postupak, a sukladno odredbama članka 128. stavak 9. SZ-a, trebalo obustaviti. 

Isto tako, a obzirom da kod dužnika više ne postoji stečajni razlog nesposobnosti za plaćanje u smislu odredbi članka 6. stavak 1. i stavak 2. podstavak 1. SZ-a, a postojanje kojeg stečajnog razloga su predlagatelji Republika Hrvatska, Ministarstvo financija i H-Abduco d.o.o. Zagreb istakli u svojim prijedlozima, to je stoga prijedloge tih predlagatelja za otvaranje stečajnog postupka nad dužnikom trebalo odbaciti. Pritom se napominje, a budući da dužnikovi računi više nisu blokirani, da predlagatelji Republika Hrvatska, Ministarstvo financija i H-Abduco d.o.o. Zagreb mogu svoje tražbine koje potražuju od dužnika naplatiti izravnom ovršnom naplatom sa računa dužnika, ako su za to ispunjeni potrebni uvjeti. 
Slijedom svega naprijed navedenog, a temeljem odredbi članka 128. stavak 9. u vezi s člankom 433. SZ-a te člankom 115. stavak 1. u vezi s člankom 109. stavak 2. SZ-a, odlučeno je kao u točkama I. i II. izreke ovog rješenja. 

U Splitu,  30. listopada 2018.
 
Sudac

Paško Bačić, v.r.
za točnost otpravka-ovlašteni službenik
 Katarina Raos




Pouka o pravnom lijeku: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu. 

